b'\n_START_ARTICLE_\nAntifosfolipidinis sindromas\n_START_SECTION_\nSimptomai\n_START_PARAGRAPH_\nEsant AFS organ\xc5\xb3 pa\xc5\xbeeidimas gali pasireik\xc5\xa1ti nuo besimptomio iki staigaus ir mirtino._NEWLINE_Pagrindinis AFS simptomas\xc2\xa0\xe2\x80\x93 trombai, kurie gali susidaryti bet kurioje organizmo vietoje, pagal tai formuojasi ir simptomatika. Pvz., jei susidaro trombas giliosiose venose, trombas gali atitr\xc5\xabkti, nukeliauti \xc4\xaf plau\xc4\x8dius ir sukelti plau\xc4\x8di\xc5\xb3 infarkt\xc4\x85. Jei trombas susidaro smegenyse, vystosi insultas. Re\xc4\x8diau jie susidaro inkst\xc5\xb3 kraujagysl\xc4\x97se, sukeldami inkst\xc5\xb3 hemolitin\xc4\xaf uremin\xc4\xaf sindrom\xc4\x85, j\xc5\xb3 nepakankamum\xc4\x85. Taip pat gali sukelti \xc5\xa1irdies vainikini\xc5\xb3, aki\xc5\xb3 tinklain\xc4\x97s pa\xc5\xbeeidimus._NEWLINE_Moterims, kurioms yra \xc5\xa1is sindromas, sunku susilaukti vaik\xc5\xb3\xc2\xa0\xe2\x80\x93 nuolat \xc4\xafvyksta persileidimai._NEWLINE_Kitas svarbus klini\xc5\xa1kai pasirei\xc5\xa1kiantis simptomas yra vadinamasis livedo reticularis. Tai daugiausia nugaroje ir s\xc4\x97dmenyse susidaran\xc4\x8dios rausvos d\xc4\x97mel\xc4\x97s, primenan\xc4\x8dios marmurin\xc4\x99 od\xc4\x85. Jos gali susidaryti visame k\xc5\xabne, ta\xc4\x8diau nugaroje ir s\xc4\x97dmenyse da\xc5\xbeniausiai. Jos pasitaiko 11\xe2\x80\x9322\xc2\xa0% pacient\xc5\xb3.\n_START_SECTION_\nDiagnostika\n_START_PARAGRAPH_\nRemiamasi klinikiniais simptomais (da\xc5\xbeni persileidimai bei tromboz\xc4\x97s, kurios linkusios pasikartoti, nepaisant antikoaguliacin\xc4\x97s terapijos). Atliekami i\xc5\xa1sam\xc5\xabs kraujo kre\xc5\xa1\xc4\x97jimo tyrimai, antik\xc5\xabn\xc5\xb3 nustatymas. Taip pat tiriama, ar n\xc4\x97ra trombocit\xc5\xb3, svarbi\xc5\xb3 u\xc5\xbe kraujo kre\xc5\xa1\xc4\x97jim\xc4\x85, suma\xc5\xbe\xc4\x97jimo, anemijos (tai da\xc5\xbenai kartu pasirei\xc5\xa1kia su \xc5\xa1iuos sindromu).'